Lögreglumenn á vettvangi þar sem brennt lík konunnar fannst í Hyderabad . Vísir / AP Fjórir menn játuðu í gær á sig að hafa hópnauðgað og myrt 27 ára gamla konu í suðurhluta Indlands . Brennt lík hennar fannst í Hyderabad , höfuðborg indverska fylkisins Andhra Pradesh , og eru mennirnir taldir hafa kveikt í konunni eftir að þeir brutu á henni . Konan var dýralæknir og er atvikið talið hafa átt sér stað síðasta miðvikudag þegar hún hvarf skyndilega . Vegfarandi fann síðar illa brunnið lík hennar undir brú í útjaðri borgarinnar . Lögreglan greindi frá því síðasta föstudag að fjórir menn hafi verið handteknir grunaðir um verknaðinn . „ Þeir fluttu hana með flutningabíl þangað sem þeir komu henni fyrir undir brú , helltu dísilolíu og bensíni á líkama hennar og brenndu hana , “ er haft eftir Venkatesh , lögregluforingja á Shamshabad lögreglustöðinni í Hyderabad , í umfjöllun CNN . Að sögn lögreglu er talið að mennirnir hafa boðist til þess að hjálpa konunni að gera við sprungið mótorhjóladekk áður en þeir fluttu hana á afskekktan stað þar sem þeir frömdu verknaðinn . Í síðasta símtali konunnar sagði hún systur sinni frá vandamálinu með hjólið og greindi frá því að hún væri hrædd vitandi að fólk sæti í flutningabíl og starði á hana .